Twee gevaarlike misdadigers ontsnap uit tronk in Oos-KaapLonwabo Ngqokowana en Zuko Luzuko Lizo Makhanda Gxasheka Sabatha word gesoek. (Foto: Verskaf) Die polisie is op die spoor van twee gevangenes wat Saterdagmiddag uit die Grahamstad-gevangenis in Makhanda (Grahamstad) ontsnap het. Lonwabo Ngqokowana (36) en Zuko Luzuko Lizo Makhanda Gxasheka Sabatha (37) het omstreeks 15:45 uit aanhouding ontsnap. Nobuntu Gantana, woordvoerder van korrektiewe dienste in die Oos-Kaap, sê die gevangenes dien tronkstraf uit vir verkragting, aanranding, ontvoering en veediefstal. Die departement van korrektiewe dienste ondersoek tans die omstandighede rakende die ontsnapping. Gantana herinner die publiek daaraan dat die ontsnaptes gevaarlike misdadigers is en lede van die publiek word gemaan om nie die gevangenes self aan te keer nie. Enigiemand met inligting word versoek om die naaste polisiestasie te kontak.